# Hjertenes gjenlyd

Filosofen Friedrich Nietzsche var kjent for sine taler. Det fortelles at en gang han talte for en stor folkemengde, fikk han mye god respons fra publikum og av arrangørene. Men Nietzsche så likevel misfornøyd ut. De spurte ham derfor:  
”Hvorfor er du så misfornøyd, hører du ikke hvordan de klapper for deg?” Da svarte han: ”Jeg lyttet etter hjertenes gjenlyd, men jeg hører kun applaus.”

Hjertenes gjenlyd, det er det Jesus også er ute etter. Det er noe helt annet enn applaus. Gud har aldri vært ute etter applaus, anerkjennende nikk og lovord. Da hadde ikke juleevangeliet sett slik ut. Da hadde Jesus valgt en annen måte å komme til denne jorden på. For hva er det å applaudere i juleevangeliet? Et lite barn født i stall? Ingen livvakter, ingen diamanter. Det var riktig nok et fantastisk englekor som sang, men det var det bare noen gjetere som fikk oppleve.

Når Jesus blir født, er de aller fleste andre opptatt med andre ting. Det var ikke plass til Josef og Maria noe sted. Det var viktigere og mer spennende ting å ta seg fore den natten. De møtte stengte dører. Gud har aldri vært ute etter applaus. Gud er ute etter noe mye viktigere. Han er ute etter hjertets gjenlyd.

Hva er forskjellen på applaus og hjertenes gjenlyd? Når vi gir applaus, står vi på utsiden og vurderer. Var dette bra eller ikke bra? Vi er tilskuere. Men det lille barnet i krybben var ikke ute etter tilskuere.

Johannes var en av Jesu disipler. Når han skal skrive juleevangeliet, skriver han slik Jesus: ”Han kom til sitt eget, og hans egne tok ikke imot ham.” Men enda viktigere var det at: ”Men alle som tok imot ham, dem ga han rett til å bli Guds barn. De som tror på hans navn.” Å ta imot Jesus er det samme som å tro på han. Jesus kom for å skape tro. Tro er hjertets gjenlyd.

Hjertet er selve senteret i oss mennesker. Det står i ordspråkene: ”Bevar ditt hjerte framfor alt du bevarer, for livet går ut fra det.” Det er hjertet vi forholder oss til hverandre med. Når hjertet er koblet ut, blir det vanskelig. Vi snakker om hjerteløst og hjerterått. Heldigvis vet vi også hvordan det er når hjertet får styre. Da er det godt å leve. Hjertet er viktig i forhold til både vår neste og Gud. Det er selve pulsslaget i relasjonen.

Brorson er en av våre aller største diktere av julesalmer. I salmen Mitt hjerte alltid vanker beskriver hva hjertenes gjenlyd er:

Akk, kom, jeg opp vil lukke

Mitt hjerte og mitt sinn

og full av lengsel sukke;

Kom, Jesus, dog herinn!

Det er ei fremmed bolig,

du har den selv jo kjøpt,

så skal du blive trolig

her i mitt hjerte svøpt.

Med ønske om en velsignet julehøytid.

Stein Reinertsen Biskop i Agder og Telemark